CELEX: 32022R0478
Language: lv
Date: 2022-03-24 00:00:00
Title: Komisijas Īstenošanas regula (ES) 2022/478 (2022. gada 24. marts), ar ko saglabā aizsardzības pasākumus lietošanai pārtikā paredzētu gliemeņu importam no Turcijas (Dokuments attiecas uz EEZ)

25.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 98/54
               
            
         KOMISIJAS ĪSTENOŠANAS REGULA (ES) 2022/478
         (2022. gada 24. marts),
         ar ko saglabā aizsardzības pasākumus lietošanai pārtikā paredzētu gliemeņu importam no Turcijas
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 128. panta 1. punktu,
         tā kā:
         
                     (1)
                  
                  
                     Komisijas Īstenošanas regula (ES) Nr. 743/2013 (2) tika pieņemta tāpēc, ka Komisijas revīzijās tika konstatētas nepilnības to oficiālo kontroļu īstenošanā, kurās Turcijas kompetentās iestādes pārbauda ievešanai Savienībā paredzētu gliemeņu produkciju, un tāpēc, ka dalībvalstis ziņoja par neatbilstošiem Turcijas izcelsmes gliemeņu sūtījumiem, kuri neatbilda Savienības mikrobioloģiskajiem standartiem.
                  
               
                     (2)
                  
                  
                     Jaunākajā Komisijas revīzijā 2015. gada septembrī joprojām tika konstatētas būtiskas nepilnības ievešanai Savienībā paredzētu gliemeņu kontroles sistēmā.
                  
               
                     (3)
                  
                  
                     2020. gada janvārī Turcijas kompetentās iestādes iesniedza informāciju par korektīviem pasākumiem, kas uzsākti, lai novērstu minētās nepilnības. Lai gan sākotnēji, pamatojoties uz iesniegto dokumentāciju, tas tika novērtēts labvēlīgi, Covid-19 pandēmijas ierobežojumu dēļ vēl nav bijis iespējams veikt revīziju uz vietas, lai pārbaudītu, vai minētās darbības tiek īstenotas. Kamēr šīs revīzijas rezultāti nav atzīti par labvēlīgiem, ar Īstenošanas regulu (ES) Nr. 743/2013 noteiktie pasākumi būtu jāsaglabā.
                  
               
                     (4)
                  
                  
                     Īstenošanas regula (ES) Nr. 743/2013 zaudēja spēku 2021. gada 31. decembrī. Turklāt, ņemot vērā, ka Padomes Direktīva 97/78/EK (3), kas ir minētās regulas pamats, vairs nav piemērojama, Komisijas īstenošanas regulas juridiskais pamats būtu jāatjaunina, lai atsauktos uz Regulas (ES) 2017/625 128. pantu.
                  
               
                     (5)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Priekšmets
            Šo regulu piemēro attiecībā uz dzīvām, dzesinātām, saldētām un apstrādātām gliemenēm, kuras paredzētas lietošanai pārtikā (KN kodi: 0307, 1605) un kuru izcelsme ir Turcijā vai kuras no Turcijas nosūtītas.
         
         
            2. pants
            Aizliegums ievest dzīvas un dzesinātas gliemenes
            Dalībvalstis neatļauj Savienībā ievest dzīvas un dzesinātas gliemenes, kuru izcelsme ir Turcijā vai kuras no Turcijas nosūtītas.
         
         
            3. pants
            Pasākumi attiecībā uz saldētām un apstrādātām gliemenēm
            
               1.   Dalībvalstis, izmantojot piemērotus izlases pārbaužu plānus un noteikšanas metodes, veic testus tādu saldētu un apstrādātu gliemeņu sūtījumiem, kuru izcelsme ir Turcijā vai kuras no Turcijas nosūtītas, kā noteikts 2. punktā.
               Minētie attiecīgo sūtījumu testi notiek ievešanai Savienībā paredzētajā robežkontroles punktā.
            
            
               2.   Dalībvalstis veic nepieciešamos testus, lai noteiktu:
               
                           a)
                        
                        
                           
                              Escherichia coli piesārņojuma līmeni visos saldētu gliemeņu sūtījumos;
                        
                     
                           b)
                        
                        
                           jūras biotoksīnu klātbūtni visos saldētu vai apstrādātu gliemeņu sūtījumos.
                        
                     
            
               3.   Šā panta 1. un 2. punktā minētajiem testiem pakļautie sūtījumi tiek turēti kompetento iestāžu uzraudzībā attiecīgajā robežkontroles punktā līdz minēto testu rezultātu saņemšanai un novērtēšanai.
            
            
               4.   Ja 1. un 2. punktā minētie testi liecina, ka sūtījums varētu kaitēt cilvēka veselībai, kompetentā iestāde sūtījumu nekavējoties konfiscē un vai nu iznīcina, vai arī tam piemēro īpašu apstrādi, kā paredzēts Regulas (ES) 2017/625 67. pantā un saskaņā ar minētās regulas 71. panta 1. un 2. punktu.
            
         
         
            4. pants
            Izdevumi
            Visus izdevumus, kas dalībvalstīm radušies, piemērojot šo regulu, pieprasa no operatora vai viņa pārstāvja, kas atbildīgs par sūtījumu tā uzrādīšanas brīdī ievešanai Savienībā paredzētajā robežkontroles punktā.
         
         
            5. pants
            Stāšanās spēkā un piemērošanas laikposms
            Šī regula stājas spēkā ceturtajā dienā pēc tās publicēšanas Eiropas Savienības Oficiālajā Vēstnesī.
            To piemēro līdz 2023. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 24. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 95, 7.4.2017., 1. lpp.
         
         
            (2)  Komisijas Īstenošanas regula (ES) Nr. 743/2013 (2013. gada 31. jūlijs), ar ko ievieš aizsardzības pasākumus lietošanai pārtikā paredzētu gliemeņu importam no Turcijas (OV L 205, 1.8.2013., 1. lpp.).
         
            (3)  Padomes Direktīva 97/78/EK (1997. gada 18. decembris), ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (OV L 24, 30.1.1998., 9. lpp.).